
<ייעוץ משפטי: >
ענת מימון
איילת וולברג
<מנהלת הוועדה:>
וילמה מאור
<רישום פרלמנטרי:>
אהובה שרון - חבר המתרגמים
<תקנות ציוד רפואי (ייצור, שיווק או שימוש בציוד רפואי שאינו רשות, או שלא בהתאם לרישומו), התשע"ד-2013>
<יו"ר חיים כץ:>
בוקר טוב. היום יום רביעי בשבוע, י"א באייר, ה-14 במאי 2014 ואני מתכבד לפתוח את ישיבת ועדת העבודה, הרווחה והבריאות. על סדר היום תקנות ציוד רפואי (ייצור, שיווק או שימוש בציוד רפואי שאינו רשות, או שלא בהתאם לרישומו), התשע"ד-2013.

אני לא יודע מה הרעש הגדול אבל החוק הזה עבר כבר לפני שנתיים ומכסת ההתנגדויות שקיבלתי מכל מיני גורמים שייהנו מכך שהחוק לא יהיה קיים, היא כל כך גדולה שזה מעורר אצלי תמיהות לא מעטות. כל כך הרבה אנשים לא רוצים את החוק. זה לא נראה טוב.

יש כאן כאלה שמתנגדים לתקנות?

<יצחק מרום:>
לתקנות או לחוק?

<היו"ר חיים כץ:>
לתקנות. עזוב את החוק. החוק עבר. יש כאלה שמתנגדים לתקנות?

<קריאה:>
כן, בהחלט. 

<היו"ר חיים כץ:>
אנחנו נשמע אותם היום וכל אחד יגיד מהיכן הוא, יאמר למה הוא מתנגד ומה לא טוב.

<יצחק מרום:>
ומה מניע אותו.

<היו"ר חיים כץ:>
כסף מניע אותו. כנראה כסף הוא המניע הגדול ביותר. מרוויחים פחות, מרוויחים יותר. אני חושב, אני לא יודע, אולי זאת איכות הרפואה. כנראה הם מרוויחים יותר ומרוויחים פחות.

אדוני, לפרוטוקול, מי אדוני?

<יצחק מרום:>
בוקר טוב לכולם. אני יצחק מרום ואני סמנכ"ל לוגיסטיקה, תשתיות ומערכות מידע של שירותי בריאות כללית, עובד בקופה הרבה שנים, מלווה את הטלטלות של מערכת הבריאות אבל רוצה להפתיע אותך ולומר לך שאנחנו מברכים על החוק.  אני חושב שאנחנו כארגון הבריאות הגדול ביותר במדינת ישראל, שיש לנו גם בתי חולים וגם בקהילה, אנחנו גוף שבהחלט ראוי ורצוי לשמוע מה הוא אומר כי אנחנו לא נזקקנו לחוקים ותקנות שיבואו ויאמרו לנו להבטיח את בטיחותם של החולים והסגל אלא לפני כבר שמונה שנים התחלנו בתהליך אקרדיטציה על ידי חברה בין-לאומית ופעלנו.

<היו"ר חיים כץ:>
אל ספר לי עליכם. תגיד לי  למה אתם מתנגדים בחוק. גורמים שלטונים אצלך דיברו אתי אחרת. כנראה שממונים עליך דיברו אתי אחרת. אתה מדבר לפרוטוקול.

<יצחק מרום:>
אני מדבר לפרוטוקול ואני בטוח שהם דיברו גם על אותם דברים. אני רוצה לומר שאנחנו מברכים על החוק אבל רוצה לומר שהתקנות כלשונן הנוכחית מהוות תקלה חמורה. שירותי בריאות כללית רוצה ליישם כל דבר, כל תקנה, כל חוק, היא לא  רוצה להיות עבריינית, כמו שאני מאמין שמערכת הבריאות לא רוצה להימצא במצב כזה.

<היו"ר חיים כץ:>
תקשיב, אנחנו כאן אנשים פרודוקטיביים. תקנה מספר כך, סעיף מספר זה וזה שאומר אחת, שתיים ושלוש לא בסדר, את הדבר הזה היית מחליף בדבר אחר. אל תספר לי סיפורים מסביב כי אין לי זמן וזה לא מעניין. דבר עניינית וגע בנושאים.

<יצחק מרום:>
ברשותך, עוד שני משפטים.

<היו"ר חיים כץ:>
שני משפטים. קח דקה וחצי ובכנסת זה הרבה.

<יצחק מרום:>
אנחנו כן פעלנו בחודשים האחרונים עם נציגי משרד הבריאות בשיתוף פעולה מדהים והגענו להבנות, להסכמות ולתובנות אבל לצערי בבהילות הלא מובנת הזאת היום לדון ולהעביר את החוק, אפילו חלק מאותן הבנות לא יושם בתקנות. לכן, אנחנו מבקשים כן לפרט ואנחנו נפרט.

<היו"ר חיים כץ:>
נתתי לך דקה וחצי ועברו כבר שתי דקות. גש לעניין.

<יצחק מרום:>
נעבור סעיף סעיף.

<היו"ר חיים כץ:>
לא, זה נעשה אחר כך. בינתיים לא אמרת כלום.

<יצחק מרום:>
אני אתן לך שתי דוגמאות. ילד טופל בבית חולים שניידר.
<היו"ר חיים כץ:>
שורה בתקנה. איפה זה?

<יצחק מרום:>
תקנה 3. 

<קריאה:>
טיפול רפואי חיוני.

<יצחק מרום:>
אני מבקש מדוקטור זיו רוזנבוים לפרט.

<היו"ר חיים כץ:>
אתה לא מבקש כלום. אדוני. כדי לבקש בכנסת אתה צריך  להתפקד למפלגה או להיבחר במפלגה, להיות חבר כנסת ואחר כך אתה מבקש. כאן אתה לא מבקש כלום. כאן אתה מדבר רשות דיבור ואם אתה מקבל, אתה מדבר, ואם אתה לא מקבל, אתה לא מדבר, ואתה לא מבקש כלום גם אם אתה סמנכ"ל לדברים חשובים.

<יצחק מרום:>
אני יכול לבקש לאפשר לדוקטור זיו רוזנבוים להתייחס.

<היו"ר חיים כץ:>
שמעתי. אתה יודע לומר לי משהו על תקנה מספר 3?

<יצחק מרום:>
אין בעיה. אני אדע להסביר לך את תקנה 3.  ברשותך, אני רוצה לעיין בזה ולראות את זה בעין.

<היו"ר חיים כץ:>
בבקשה.

<יצחק מרום:>
אני אומר לך את המצב שהיה. ילד היה צריך לקבל טיפול באמצעות ציוד מיוחד והתקנה קבעה שהציוד חייב להיות ציוד ספציפי של יצרן ספציפי שלנו יש חלופות. אנחנו פנינו לספק לקבל את הציוד הזה, התברר שהמחיר קופץ בסדרי גודל. אנחנו מתחילים לדבר אתם, לנהל אתם משא ומתן, ובסופו של דבר אנחנו רואים מה הסעיף הקטן הזה עושה לנו בחוק. לגבי אותו ילד, היינו צריכים להגיע עד לשרת הבריאות שהתעניינה בנושא, כתבנו לכל מערכת הבריאות, שישימו לב למשמעויות של סעיף קטן בתקנות האלה. נאלצנו לפנות בצורה מיוחדת ולבקש טובה מאותה חברה שתואיל בטובה לספק לילד הזה את מה שהוא צריך כדי שהוא ישוחרר הביתה עם טיפול מתאים. זאת דוגמה קטנה. אתה רוצה עוד דוגמה קטנה?

<היו"ר חיים כץ:>
טוב. תודה. מספיק.

<אלכסנדרה ארונין:>
משרד הכלכלה, מינהל סחר חוץ. גיבשנו נייר עמדה לסעיפים ספציפיים של התקנות שיש לנו הסתייגויות לגביהם. נייר העמדה הועבר גם למזכירות הוועדה.

<היו"ר חיים כץ:>
אנחנו נדון בהן. חבל שהגשתם את זה רק הבוקר. החוק חוקק לפני שנתיים אבל אתם עסוקים בהרבה דברים חשובים והבוקר פתאום מהר הגשתם נייר עמדה. אם הגשתם נייר עמדה הבוקר, אני לא רוצה להגיד לך שהוא לא שווה כלום אבל אנחנו נתייחס אליו. 

<יואל ליפשיץ:>
חברת מדיטק. ארבע הערות לתקנות האלה.

<יעקב מרגי:>
מה זאת החברה הזאת?

<יואל ליפשיץ:>
חברה לציוד רפואי. אנחנו מוכרים ציוד רפואי.

<יעקב מרגי:>
למי?

<יואל ליפשיץ:>
לקופות חולים.

<היו"ר חיים כץ:>
למי שקונה. למי שמשלם.

<יעקב מרגי:>
לבתי חולים. לקופות חולים.

<יואל ליפשיץ:>
בוודאי. אנחנו בעד התקנות אבל יש לנו ארבע הערות מהירות. הראשונה, אין התייחסות לציוד רפואי שנמצא בסל לפי חוק ביטוח בריאות ממלכתי, מה קורה ביום שפג הרישום שלו והאם יש חובה על הקופה לספק את זה או לא לספק את זה. יש הסדרים מקבילים ב-29 של תרופות.

<היו"ר חיים כץ:>
תאמר את זה עת נדבר על התקנות. אני מחפש משהו קרדינלי. נדון על התקנות והן לא יצאו מכאן כפי שנכנסו.

<יואל ליפשיץ:>
זמן אישור של חודש ימים הוא לא סביר. בטיפול רפואי חיוני  אנשים לא יכולים לחכות. בתרופות מחכים רק 72 שעות.

מדינה מוכרת, יש שם רשימה של מדינות מוכרות אבל בטעות ישראל לא מופיעה כמדינה מוכרת וזה אומר שיש הפליה נגד ציוד רפואי של מדינת ישראל ובנושא הזה צריך לטפל.

לגבי האחריות של יצרנים להתוויות שאינן רשומות, האם חלה עליהם אחריות או לא חלה עליהם אחריות. כאשר ההתוויה לא רשומה ומשתמשים במוצר בניגוד להתוויה שנרשמה, איך מתייחסים לאחריות של היצרן.

<היו"ר חיים כץ:>
תודה.

<חנה לאידרשניידר:>
ענף ציוד רפואי בלשכת המסחר. אנחנו הגשנו את התנגדותנו לקיום הדיון הזה וביקשנו לדחות אותו.

<היו"ר חיים כץ:>
לדיון או לתקנות?

<חנה לאידרשניידר:>
לדיון בשלב זה בתקנות אלו.

<היו"ר חיים כץ:>
למה?

<חנה לאידרשניידר:>
ברגע אישורן של התקנות, ייספר זמן וחוק ציוד רפואי יחול. אנחנו עדיין נמצאים בדיון בבג"ץ על תקנות נוספות שהן תקנות הרישום והדיון נקבע לחודש יולי.

<היו"ר חיים כץ:>
ידוע.

<חנה לאידרשניידר:>
בתקנות האלה יש המון כשלים. אנחנו חושבים שזה לא הזמן לרוץ ולאשר תקנות נוספות.

<היו"ר חיים כץ:>
מה זה לרוץ ולאשר? החוק עבר לפני שנתיים. מה זה לרוץ ולאשר? אפשר לחשוב שמישהו גונב כאן משהו.

<חנה לאידרשניידר:>
חס וחלילה.

<היו"ר חיים כץ:>
חצי שנה עובדים על התקנות. החוק עבר לפני שנתיים,  אבל לצערי המשרדים הממשלתיים עובדים לאט. התקנות היו צריכות להיות גמורות כבר לפני שנה. לא יכול להיות שמשרד הבריאות מושך את זה שנתיים. הם לא עובדים. העסק לא עובד. הם פשוט לא עובדים ולא רק הם אלא המשרדים הממשלתיים בחקיקה בתקנות, אם זה לא מתאים להם, אם החוק לא נראה להם – הם מושכים שנתיים ושלוש וארבע שנים. מכאן לרוץ ולאשר? הם היית אומרת לזחול, זה היה בסדר.  לרוץ בזחילה.

<חנה לאידרשניידר:>
נכון, אבל מתוקף התקנות היו צריכים להיות נהלים שלא נכתבו וההתנהלות של משרד הבריאות איטית מדי. כאן, ברגע שאנחנו מאשרים את זה, החוק בתוקף ויש בו כל כך הרבה כשלים שחייבים לטפל בהם קודם, לפני שהוא נכנס לתוקף.

<היו"ר חיים כץ:>
אף פעם זה לא יהיה מושלם. אני למדתי בחיים שלי שאם לא עושים סדק בקיר, אף פעם לא נפרוץ אותו. צריך לעשות סדק ועם הזמן לתקן, לשפר ולשנות. כל החיים משפרים ומתקנים.

<חנה לאידרשניידר:>
אני לא בטוחה שאנחנו יכולים להרשות לעצמנו לשפר תוך כדי ריצה.

<היו"ר חיים כץ:>
תוך כדי זחילה אנחנו יכולים.

<כרמל פלדמן אבוטבול:>
מנהלת איגוד הכימיה בהתאחדות התעשיינים. הערה כללית. אנחנו הגשנו למשרד הבריאות את ההערות ולגבי חלקן באמת היינו בדין ודברים אתו. חלק מהדברים אכן התקבלו.  סוגיה אחת שלא מקבלת ביטוי היא נושא של תוך איזה פרק זמן מקבלים את הפטור. הכניסו את זה כך שזה תוך חודש, אבל אם לא עומדים בחודש הזה, אנחנו רוצים לראות איזה מנגנון יהיה, איזה סוג של אישור אוטומטי או מנגנון חלופי.

<היו"ר חיים כץ:>
כאשר נגיע לתקנות ונדון סעיף-סעיף, ניגע בזה.

<אלי צימלס:>
מנהל אגף לוגיסטיקה, לאומית שירותי בריאות. שאלה. אני מבין שאנחנו נעבור סעיף-סעיף.

<היו"ר חיים כץ:>
נעבור סעיף-סעיף ונדון על כל סעיף. תהיה רגוע. כל סעיף, מי שירצה להתייחס אליו, יתייחס ויאמר מה שהוא חושב.

<אלי צימלס:>
אני מציע שתתחיל כי לכל אחד יש הערה ספציפית.

<היו"ר חיים כץ:>
תודה על העצה. 

<אליהו שטרן:>
אני מייצג את אגודת טכנאי השיניים בישראל. בישראל העיסוק בטכנאות שיניים על פי החוק והתקנות מוגבל רק לטכנאי שיניים בעלי רישיון של משרד הבריאות. עד כדי כך ההחמרה שם שאפילו העובדים לא יכולים להיות אלא כאלה שלומדים ועוסקים בטכנאות שיניים. לאחרונה צץ דבר חדש, טכנאות שיניים לסין. מעבירים את זה לביצוע בסין ומחזירים לישראל תוך כדי עקיפת האיסור בישראל כי אם מוכרים את זה בסין, כאילו זה בסדר. פנינו בנושא הזה לבג"ץ ועתרנו. בג"ץ שלח אותנו לכאן כי משרד המשפטים טען שזה ייכנס בגדר החקיקה של החוק הזה. אין סעיף ספציפי אלא  בחוק ובתקנות יש אפשרות להציג טבלה של דברים משוחררים.
<היו"ר חיים כץ:>
כמה קובעים לסין?

<אליהו שטרן:>
אפס. מי שחתך את הרווח, אלה אנשים שבדרך. הרופא שקיבל את המוצר מהטכנאי של הכתר, במקום ב-150 שקלים, קיבל את זה במאה שקלים, מכר אותו ב-1,500-2,000 שקלים. זה סרט אחר, אבל אם רוצים להוזיל, זה המקום להיכנס. עמדת טכנאי השיניים מזמן היא שרופאים יחויבו לפרט כמו במוסך כמה עלה הכתר וכמה עלתה העבודה, כמה עלה המנוע וכמה עלה הקרבורטור. יהיה הבדל בין עבודה למחיר ולא יעשו על הגב של הטכנאים, אבל זה סרט אחר ולא על זה אנחנו כאן.  לפני חצי שנה פניתי לאדוני וביקשתי זימון  והחומר הגיע אלי שלשום עם זימון להיום. אני רק רוצה לציין שאנחנו מדברים על מקרים שאספנו חומרים. עבודות כאלה נעשו בזמנו באוסטרליה, מול אוסטרליה ומול ארצות הברית, מקומות בהם שכר העבודה יקר. מתו שם אנשים משום שלא יודעים מה הרכיבים ומשתמשים בחומרים שבישראל אסורים כמו עופרת.

<היו"ר חיים כץ:>
אם משתמשים באוסטרליה בחומר מסוים, הם לא רוצים שהאוסטרלים ימותו.

<אליהו שטרן:>
לא. הם עושים שימוש בחומרים זולים שאסורים.

<היו"ר חיים כץ:>
רק עבור ישראל.

<אליהו שטרן:>
לא רק עבור ישראל אלא עבור כל העולם.

<היו"ר חיים כץ:>
גם עבור עצמם?

<אליהו שטרן:>
אין לי ספק כי זה נעשה שם בזול. יש חומרים שבישראל נאסרו. חומר בריליום אסור בשימוש בישראל.

<היו"ר חיים כץ:>
למה?

<אליהו שטרן:>
גילו שבסופו של הליך הוא מסרטן.

<היו"ר חיים כץ:>
לא משתמשים בבריליום בישראל?

<אליהו שטרן:>
לא. יש איסור של משרד הבריאות והחקיקה. אסור להשתמש בבריליום.

<היו"ר חיים כץ:>
לא משתמשים בבריליום בישראל? אני מודיע לך שבישראל משתמשים בבריליום.

<אליהו שטרן:>
בטכנאות שיניים, לא.

<היו"ר חיים כץ:>
לא בטכנאות שיניים.

<אליהו שטרן:>
אני מדבר על טכנאות שיניים. אני מצמצם את הידע שלי לטכנאות שיניים.

<היו"ר חיים כץ:>
שיהיה לך ברור שבישראל משתמשים בבריליום. יש אמצעי הגנה וכן הלאה וכן הלאה.

<אליהו שטרן:>
בבריליום יש שתי סכנות – בעיבוד ובהתקנה. גילו שעושים מזה כתר כי זה חומר שהוא נוח לעיבוד אבל מצד שני הוא מסוכן. אותו דבר לגבי העופרת והכספית והחומרים האחרים שנמצאים בתוך החומרים הדנטליים שעשו בהם שימוש ועל זה יש לנו מקרים ספציפיים שמצאו מקרי מוות בארצות הברית ובאוסטרליה, ושם אסרו את זה. אנחנו מבקשים שזה לא ייכנס לטבלה וזה באספקט חוקי. לא יתכן שהכנסת  מצד אחד תקבע שעיסוק בטכנאות שיניים ובריאות הציבור חשובה לנו ואסור לעסוק בזה אלא רק מי שיש לו רישיון ומצד שני יביאו את החומרים האלה. זה בערך כמו שילכו וישלחו מסמך ניסוח כזה לארצות הברית, שם יחתמו עליו ויאמרו שזה נעשה לא עורך דין ישראלי. כאן עוד אין בריאות ציבור. כאן יש רק כסף.
אני רוצה להוסיף עוד שני דברים.

<היו"ר חיים כץ:>
כנראה לא הבנת מה שאמרתי אבל אתה עורך דין ועורך דין לא מבין כל כך מהר.

<יעקב מרגי:>
אני שמח שהמנכ"ל נכנס בשלב הזה.

<היו"ר חיים כץ:>
המנכ"ל כנראה פורש ועכשיו כשהוא פורש, יש פקקים בדרך לכנסת ולכן הוא לא הגיע לישיבה בזמן.

<יעקב מרגי:>
ייאמר לזכותו שלמרות שהוא פורש, רמת המוטיבציה לא ירדה. 

בנושא טכנאות השיניים. אני חושב שזה נכון לגבי הרבה תחומים במדינה.  כאשר אתה מחמיר - אתה צריך לדעת שהמים מטבעם הולכים למקומות נמוכים וחודרים – יש כאן בעיה שבלי שום קשר לתקנות האלה היא צפה ועולה. לא יתכן שאנחנו נאמר על עצמנו כאן בארץ שמי שלא מוסמך על ידי משרד הבריאות לעסוק בטכנאות שיניים לא יעסוק בטכנאות שיניים, אבל מצד שני נוכל לייבא את אותם אמצעים - שאנחנו אוסרים עליהם לטפל בהם כאן – ביבוא כשאין לנו שום פיקוח על זה. אנחנו לא יודעים מי עושה זאת, איך הוא עושה זאת ועם מי הוא עושה זאת. 

<רוני גמזו:>
היום אין פיקוח. היום, כאשר החוק לא קיים, באמת כל מי שמייבא, אני אפילו לא יכול להגיד לו לא.

<יעקב מרגי:>
החוק הזה סוגר את הפרצה?

<רוני גמזו:>
החוק שהוועדה המכובדת הזאת אישרה נותן לי את היכולת לעמוד בשער ולהגיד לא ולא ולא. אם משהו יוכח כלא תקין או לא צריך להיכנס לישראל, הוא לא ייכנס וזה בשעה שהיום הוא נכנס כי אין חוק.

<יעקב מרגי:>
הדברים נרשמו בפרוטוקול.

<נילי חיון דיקמן:>
הלשכה המשפטית, משרד הבריאות. אני מבקשת להבהיר.

<היו"ר חיים כץ:>
למה אתם עובדים כל כך לאט? באתם לכאן בסערה עת השרה הגיעה ומי שלא עמד ביעד של שלושה חודשים, הטלתם עליו קנסות, פגעתם בחברות ואני שואל למה אתם עובדים כל כך לאט.

<נילי חיון דיקמן:>
אני יכולה להשיב לך על כך. אנחנו העברנו את התקנות בתחילת מושב הכנסת לאישור ועדת העבודה. בקיץ, ביולי-אוגוסט, זה אושר על ידי משרד המשפטים והוצאנו את זה.

<היו"ר חיים כץ:>
מתי?

<נילי חיון דיקמן:>
ביולי-אוגוסט 2013 סיימנו את העבודה בתקנות והעברנו אותן.

אם אפשר להשיב להערה לגבי טכנאי השיניים. אנחנו לא מסדירים את העיסוק אבל התקנה, תקנה 12(ג), קובעת שאפשר לייבא רק ממדינה מוכרת. כל ההערות לגבי הסכנות שעלולות להגיע לישראל מסין או ממדינות כאלה, אינן רלוונטיות. אנחנו מייבאים אך ורק ממדינות אירופה ומארצות הברית.

<היו"ר חיים כץ:>
עוד מעט גם הגבינה תגיע מסין.

<רוני גמזו:>
לא רק זה. היום זה מגיע.

<נילי חיון דיקמן:>
לא השתלים האלה.

<ישראל סיטרון:>
אני רוצה להתייחס לקטע פחות פופולרי בתקנה הזאת שמדבר על רישום לצורך יצוא בלבד. יצרנים ישראלים שמעוניינים לקבל אישורים בין לאומיים, זקוקים לאישור של משרד הבריאות והדבר הזה צריך להיות מהיר מאוד ותוך כדי זה אנחנו צריכים להביא אישור ממדינה מוכרת. בדרך כלל במדינות המוכרות באירופה הדבר נעשה תוך יום-יומיים ומקבלים איזשהו טופס. היינו רוצים שדברים כאלה יקרו גם במשרד הבריאות ברגע שאנחנו מוסרים את זה. זה לא מיועד לקהל הישראלי ואין כאן סכנה למדינת ישראל.
<היו"ר חיים כץ:>
כמה זמן זה לוקח?

<ישראל סיטרון:>
זה לא מוגדר.

<יעקב מרגי:>
בפרקטיקה, כמה זמן?

<היו"ר חיים כץ:>
כמה זמן זה לוקח במציאות?

<ישראל סיטרון:>
הרבה זמן.

<היו"ר חיים כץ:>
מה זה הרבה זמן?

<ישראל סיטרון:>
אני לא רוצה לומר.

<יעקב מרגי:>
אל תחשוש. הוא לא יתנכל לך.

<היו"ר חיים כץ:>
כמה זמן? רוני, כמה זמן זה לוקח? למה זה לוקח יותר משלושה ימים?

<רוני גמזו:>
אני אתן לנדב לענות.

<היו"ר חיים כץ:>
אתה לא נותן כלום. אני רוצה שאתה תענה.

<רוני גמזו:>
כבוד היושב ראש, מחלקת האמ"ר היא מחלקה שעושה מה שעושה ברישום תרופות.  כולכם הייתם עדים למה שקרה במדינת ישראל לפני שנתיים-שלוש כאשר תרופה מסוימת שונתה והיו כאן דיונים בוועדה הזאת. זה אותו הדבר. זה ציוד רפואי והוא נכנס לגוף, חלקו מושתל, הוא סטנד, הוא בתוך חללי הגוף, בציוד יש שתלים, ציוד מאוד מאוד מורכב. היה לנו גם אירוע כמו שתלי הסיליקון.

<היו"ר חיים כץ:>
הוא מדבר על משהו אחר.

<רוני גמזו:>
המדינות בעולם, כדי לאשר את המוצר שלו, אומרות לו שהוא יצרן בישראל, שיראה להן אישור שיווק במדינה בה הוא מייצר. לפחות במדינה בה הוא מייצר, שהרשויות של המדינה  מוכנות להשתמש במוצר.

<היו"ר חיים כץ:>
מוכנות להשתמש במוצר.

<רוני גמזו:>
בדיוק. כשאני נותן לו אישור שיווק, אני צריך לאשר את המוצר כי הם מסתמכים עלי לאחר מכן כי אני מסתמך עליהם.

<היו"ר חיים כץ:>
למה יואל מניד את הראש ואומר לא?

<ישראל סיטרון:>
ברשותך, אני רוצה להבהיר. אני מדבר על התהליך השלישי. הראשון, אנחנו עשינו רישום במדינה מוכרת. יש לנו אישור ממדינה מוכרת. כדי לפנות למדינות כמו סין, תאילנד, כל המדינות שדורשות אישור של אמ"ר כדי להתחיל את הרישום שלוקח לפעמים שנה-שנה וחצי, לשם כך אני צריך אישור אמ"ר, כדי להתחיל את התהליך הארוך. אני מחכה לפעמים חצי שנה ולפעמים שלושה חודשים עד שאני מקבל את אישור אמ"ר וזה מה שאנחנו מבקשים. בקטע הזה של הרישום המשני במדינת ישראל לצורך יצוא בלבד ולא לצורך שיווק בישראל.  

<רוני גמזו:>
אנחנו מדברים על 120 ימים. זאת ההתחייבות שלנו. כרגע אין לנו כמעט חריגות ב-SLA של 120 ימים.
<ישראל סיטרון:>
זה המון. זה העניין. 

<היו"ר חיים כץ:>
120 ימים, זה כמעט שליש שנה.

<נדב שפר:>
מנהל אגף ציוד רפואי, משרד הבריאות. ראשית, הצורה בה הדברים מתנהלים, קרי, החובה לרשום בארץ במשרד הבריאות לפני שמקבלים תעודת יצוא, הוטלה על ידי הוועדה הנכבדה הזאת לפני הבחירות האחרונות. אנחנו דווקא היינו מוכנים ללכת למהלכים של הוצאת תעודת סרטיפיקייט אוף פרי סייל בתנאים מסוימים גם לפני שיש רישום. יושב ראש ועדת המשנה אז הנחה, כדי שלא יהיו מצבים בהם התעודה אולי לא תשקף באופן מוחלט את מה שקיים בישראל, שבאופן ברור יהיה רישום.

<היו"ר חיים כץ:>
כמה ימים אתם יכולים להוריד?

<נדב שפר:>
תעודת היצוא מוצאת היום בעזרת מכון היצוא הישראלי – חצי יום.

<קריאה:>
אבל לא תעודת הרישום.

<נדב שפר:>
נכון.

<היו"ר חיים כץ:>
כמה זמן זה מתעכב אצלכם? כמה זמן עובר עד שאתם נותנים אישור למכון היצוא להוצאת תעודה?

<נדב שפר:>
אין הבדל בהיבט הזה בין יבוא לבין יצוא לבין כל פריט שהוא וזה יכול לקחת עד 120 ימים.

<היו"ר חיים כץ:>
למה כל כך הרבה זמן?

<נילי חיון דיקמן:>
זה רישום מלא.

<היו"ר חיים כץ:>
למה כל כך הרבה זמן?

<נדב שפר:>
מפני שאין אצלנו כיום – ושוב, אלה החלטות שהן לאו דווקא שלנו -  - - -

<היו"ר חיים כץ:>
עזוב החלטות. למה כל כך הרבה זמן? אם זה היה עסק פרטי שלך, כמה זמן זה היה לוקח?

<נדב שפר:>
אינני יודע.

<היו"ר חיים כץ:>
בערך. פלוס-מינוס עשרים אחוזים.

<נדב שפר:>
אני מניח שעד 120 ימים.

<היו"ר חיים כץ:>
עד. יפה. בשישים ימים אתה עושה את זה?

<נדב שפר:>
אני יכול לעשות את זה בתעדוף אחר שמבדיל בין סוגים שונים של מוצרים. חלק נכבד מאלה שיושבים כאן לא מעוניינים לעשות בעצמם. אני יכול למשל לתעדף מוצרים הנושאים אישורי FDA ואז זה ייקח שבועיים אבל מה שעלול לקרות הוא שמוצרים בעלי אישורים רגולטוריים באיכות פחות טובה - - -

<היו"ר חיים כץ:>
ייקח תקופה של 120 ימים.

<נדב שפר:>
כן.

<היו"ר חיים כץ:>
בסדר. היום הכול לוקח 120 ימים.

<נדב שפר:>
אנחנו הצענו הצעות כאלה, ולשכת המסחר תעיד שהצענו להפריד מוצרים בנתיבים שונים, אבל ההצעה לא התקבלה.

<היו"ר חיים כץ:>
אתה יכול להפריד ובמקרה הגרוע יהיו 120 ימים ובמקרים טובים יותר יהיו שישים ימים, שלושים ימים ותשעים ימים אבל לא הכול יהיה 120 ימים.

<ישראל סיטרון:>
אני רוצה לחדד. בתקנה הזאת יש סעיף שמדבר על פטור לגבי מוצרים שמיועדים ליצוא בלבד. אנחנו רוצים שהפטור הזה יהיה אישור ולא פטור ובאמצעות האישור הזה אפשר יהיה - - -

<יעקב מרגי:>
לפי המסלול.

<היו"ר חיים כץ:>
אתה כנראה לא הקשבת למה שהוא אמר לך. אני לא מאשר לייצא מוצרים שאני יודע שלא הייתי משתמש בהם עבור אזרחי ישראל כדי שלא יבוא איזה עורך דין ויגיד שאנחנו אנשים רעים שרוצים להרוג את האוסטרלים ולא הייתם נותנים לישראלים להשתמש במוצרים האלה אבל את האוסטרלים אתם רוצים לחסל. 
<חנה לאידרשניידר:>
אני מבקשת להגיב לדבריו של דוקטור נדב שפר.

<היו"ר חיים כץ:>
לשם מה?

<חנה לאידרשניידר:>
כי זה חשוב להגיד את זה.

<היו"ר חיים כץ:>
זה מיותר.

<חנה לאידרשניידר:>
זה חשוב לומר. ברשותך.

<היו"ר חיים כץ:>
בסדר. תגידי.

<חנה לאידרשניידר:>
אני לא חושבת שיש מקום להעדפה של סוג מסוים של אישורים של FDA על פני ה-CE.  יש מקום להעדפה במוצרים שהם מקלאס 1.

<היו"ר חיים כץ:>
אני חולק עליך. אם אפשר לייעל עבודה, מייעלים עבודה. אחר כך תגידי ששנתיים זאת ריצה.

<חנה לאידרשניידר:>
זה ייעול עבודה.

<היו"ר חיים כץ:>
אם הכול היום עד 120 ימים ואנחנו לוקחים חמישים אחוזים מהמוצרים ואומרים שאלה עד שישים ימים, זה ייעול עבודה. 

<חנה לאידרשניידר:>
זה יותר מחמישים אחוזים.

<היו"ר חיים כץ:>
זה ייעול עבודה. יש כלל גדול בתורה, אמר לי יעקב מרגי, האומר שזה נהנה וזה לא חסר.

<חנה לאידרשניידר:>
אבל זה לא נהנה ולא חסר.

<היו"ר חיים כץ:>
אם זה עד 120 ימים לכולם, זה נהנה וזה לא חסר.

<חנה לאידרשניידר:>
בשיטה הזאת אנחנו מעדיפים... מסוימת.

<היו"ר חיים כץ:>
מה לעשות, אתם מעדיפים אבל אנחנו קובעים. כשבאים אנשים, אני אומר שכל החיים נקבעים בכנסת. אותה כנסת שאוהבים להשמיץ ואומרים שכך חבריה הם  מושחתים, גנבים ולא חכמים – הם קובעים איך החיים במדינה מתנהלים, מה יהיו הכללים, מה יהיו התקנות וכולי. כשהולכים להצביע, שימו לב ותנו מחשבה מרובה לאלה שקובעים לנו אחר כך את החיים ולא להצביע כלאחר יד. מחשבה מרובה ולהצביע עבור הטובים ביותר.

<אליהו שטרן:>
אדוני היושב ראש, אני מבקש להוסיף עוד שתי מלים ובזה סיימתי את העניין של טכנאי השיניים. אני רוצה להדגיש שלגבי טכנאי השיניים, מדובר ברכיב פרטני לאדם מסוים. לא מדובר בייצור של ליין שאפשר לבדוק כך שהבדיקה צריכה להיות פר פריט. זה לא ליין שאתה מביא סטנדים או מפרקים לברך או משהו אחר.
<היו"ר חיים כץ:>
רופאי השיניים עכשיו עושים מפרקים לברך?

<אליהו שטרן:>
אני לא מייצג את רופאי השיניים אלא את טכנאי השיניים.

<היו"ר חיים כץ:>
טכנאי השיניים עושים מפרקים לברך?

<אליהו שטרן:>
עוד לא. אני רוצה להגיד שהרכיבים אצלנו הם שונים ולא כל כך נראה שזה מתאים לחוק.

<היו"ר חיים כץ:>
תודה. 

<רוני גמזו:>
כבוד היושב ראש, אני לא הייתי מציע לוועדה הזאת ולאף אחד אחר ללחוץ ולקצר יותר מ-120 ימים. התהליך שהיחידה כאן צריכה לעשות הוא תהליך מאוד מאוד מורכב והיא צריכה לתת ביטחון לכל המשתמשים, לכל בתי החולים, לכל המערכת שמה שנבדק, הוא ודאי והוא תקין. 

<היו"ר חיים כץ:>
אתה יושב בזווית כזאת שלא ראית את הפנים של נדב עת דיברתי אתו על הזמן. 

<רוני גמזו:>
מה אמרו פניו?

<היו"ר חיים כץ:>
ש-120 ימים זה כל כך הרבה זמן שאתה בכלל לא מבין.

<רוני גמזו:>
אני מכיר את היחידה הזאת ארבע שנים. היחידה הזאת התחילה עם מעריך תיקים אחד והיום יש שם ארבעה מעריכי תיקים.

<קריאה:>
ארבעה לכל המדינה.

<היו"ר חיים כץ:>
אולי צריך שישה מעריכי תיקים.

<רוני גמזו:>
נמצאים כאן אנשים שהאינטרסים שלהם שונים מהאינטרס הבסיסי שלי. האינטרס שלנו הוא קודם כל לשחרר מוצר אמ"ר שיש לו אישור אמ"ר שאני בטוח שהוא תקין

<היו"ר חיים כץ:>
מה זה אישור אמ"ר?

<רוני גמזו:>
אישור שהמוצר הזה נבדק, בטיחות, אני בטוח, אני מכיר את כל תופעות הלוואי שלו, את כל האירועים החריגים שלו בעולם. כאשר אני משחרר אותו עם  אישור, הוא מגיע  לכל בתי החולים בארץ, הוא מגיע לכל המרפאות בארץ ובסופו של דבר אם מישהו יטפל בו באופן שהוא קצת שונה מההחלטות שלי,  בחוק הזה יש אחריות פלילית. אין צורך להאיץ. יש כאן תהליך מאוד מאוד מורכב.  לאישור תרופה יש 270 ימים וזה לא שונה מאישור תרופה.

<זיו רוזנבוים:>
ראש אגף טכנולוגיות רפואיות בשירותי בריאות כללית. אני רוצה להתייחס לתקנות עצמן. יש לנו בעיה עם ההשלכות של התקנות על העבודה היום יומית של המטפלים במערכת הבריאות. רופא, על פי התקנות האלה, צריך לעצור לפני שהוא נדרש לתת טיפול רפואי דחוף במטופל, להתחיל לבדוק האם הציוד רשום במדינה מוכרת ואם לא, מה הם תנאי הרישום, מה ההתוויה הרשומה וזאת גזרה שאי אפשר לעמוד בה.

<היו"ר חיים כץ:>
ברור לך שהוא לא צריך לבדוק.

<קריאה:>
זה מה שכתוב.

<היו"ר חיים כץ:>
כשיכניסו את הציוד למחלקה, זה יהיה ציוד בדוק ומאושר לפי כל התקנות כי אחרת הוא לא יהיה במלאי ולא יכניסו אותו לא כציוד קבוע ולא כציוד מתכלה. לא יהיה במלאי משהו לא תקני.

<זיו רוזנבוים:>
אדוני, טיפול רפואי דחוף ניתן במדינת ישראל לא רק  בבתי חולים אלא ניתן גם ברחוב בעת תאונת דרכי.

<היו"ר חיים כץ:>
אני בטוח שמד"א תבנה את המחסן שלה כך שהכול יהיה מוכר, ידוע ובסדר.

<זיו רוזנבוים:>
אדוני, משתמשים לא רק בציוד רפואי. לפעמים משתמשים גם בדברים שלא רשומים כי אין ברירה ורשומה התוויה מסוימת . במצבי חירום משתמשים ועושים ואין גם מחלוקת מול משרד הבריאות בעניין הזה. אנחנו מסכימים אתו.
<היו"ר חיים כץ:>
משרד הבריאות אמר שזה לא חל על אנשים פרטיים.

<זיו רוזנבוים:>
מה לא חל על אנשים פרטיים?

<נילי חיון דיקמן:>
זה חל על מטפלים.  לא ייצר ולא ישווק ולא יורה על שימוש.

<יעקב מרגי:>
רופא משפחה?

<נילי חיון דיקמן:>
רופא משפחה הוא בוודאי צוות רפואי.

<יעקב מרגי:>
איך את עונה לחשש של דוקטור רוזנבוים? שלום הציבור חשוב לי לא פחות מאשר לכם.

<נילי חיון דיקמן:>
כאשר מגיעה ניידת טיפול נמרץ, יש לה ציוד תקני.

<יעקב מרגי:>
למה לשון התקנות מפנה  ואומר שלא יאשר טיפול?  תקבע את האגף הלוגיסטי, את מנהל קופת החולים.

<היו"ר חיים כץ:>
אנחנו עוד לא שם. אנחנו נקרא את  כל אחת מהתקנות.  אני בתפקידי כבר שלושה שבועות והעברתי כאן כבר חקיקה והוועדה הזאת הייתה אלופת החקיקה בקדנציה בקודמת ועשתה רבע מעבודת הכנסת בחקיקה וגם בשנה הזאת. אני אומר לך שלא קיבלתי כל כך הרבה טלפונים לגבי תקנות שלכאורה היו צריכות להיות לפני שנה. האשמתי את משרד הבריאות אבל כנראה שאני צריך לעשות סדר בקרב היועצים המשפטיים של הוועדה שלי.

<יעקב מרגי:>
אני מגן עליהם. משרד המשפטים הקשה עליהם.

<היו"ר חיים כץ:>
לא יודע. אני צריך לעשות שם סדר.

<אייל זליכה:>
אמרנו שרופא לא אמור ליטול לידיו ציוד רפואי לא רשום. נניח שכל הציוד בבית החולים רשום אבל התקנות הולכות מעבר לזה ואומרות לו שכאשר אתה לוקח ציוד רשום, אם אתה משתמש בו לא בהתאם להתוויה או לא בהתאם לתנאי הרישום, עצור, תבקש אישור במשרד הבריאות וחכה חודש.

<היו"ר חיים כץ:>
לא חודש. 120 ימים.

<אייל זליכה:>
אני רוצה לציין דוגמה שפרופסור גמזו מודע לה והיא נובעת מהחוק והתקנות. לעניות דעתי עד היום לא ניתן לה מענה. אני כמובן לא אסביר פרטים מזהים כי המקרה הוא מקרה מעציב. ברגע שהחוק עבר, שירותי בריאות כללית התכוננה לקראת היישום שלו. יש נוהל, חוזר של  משרד הבריאות שאומר שלמרות שהחוק לא נכנס לתוקף, תתחילו להיערך. אחד הדברים שהכללית נערכה אליו הוא שככל שהמדובר בפריטי ציוד רפואיים מצילי חיים, השימוש - - -

<היו"ר חיים כץ:>
אתה יודע מה עומד לזכות הכללית ושאר הקופות? שמשרד הבריאות והאוצר עוד לא סגרו את התשלומים שהם צריכים לתת להם. זה מה שעומד לזכותם. לא אתה, עורך הדין הזה וההוא. משרד הבריאות בא לוועדה הזאת לקדם את הנושאים הרפואיים, אבל הוא גורם לגירעונות בקופות ולא עושה מספיק. מי שיודע לקבל, צריך לדעת לתת ומי שיודע לתת, צריך לדעת לקבל. 

<אייל זליכה:>
כבודו, בלי עורכי דין.

<היו"ר חיים כץ:>
אם בלי עורכי דין, סיימת.

<אייל זליכה:>
דוגמה. יש משפחה שאחד מילדיה חולה והוא משתמש בציוד רפואי מציל חיים. לפי החוק והתקנות צריך לעשות שימוש בציוד רפואי רשום בהתאם לתנאי הרישום. במקרה הזה תנאי הרישום באו ואמרו להשתמש במתכלים רק מקוריים מתוצרת היצרן.  לציוד הזה יש אלקטרודות ויש מדבקות שמדביקים על הגוף. המדבקות הללו עד השינוי שנעשה, היו מדבקות לא מקוריות, לא מתוצרת היצרן, וההוצאה החודשית של המשפחה – כי זה לא בסל הבריאות – עמדה על ארבעים שקלים. ברגע ששינו את הנהלים והחלו לרכוש מדבקות מקוריות כפי שהחוק והתקנות מצריכים, ההוצאה קפצה לאלף שקלים. אדוני יושב הראש, שרת הבריאות קיבלה מכתב מהמשפחה.

<היו"ר חיים כץ:>
היא התרגשה?

<אייל זליכה:>
כן. היא ביקשה ממנכ"ל משרד הבריאות לטפל בזה.

<היו"ר חיים כץ:>
אני לא בטוח שהיא התרגשה.

<זיו רוזנבוים:>
לפחות היא ביקשה ממנכ"ל משרד הבריאות לטפל ומנכ"ל משרד הבריאות ביקש מאגף ציוד רפואי לטפל ולצערי עד היום הנושא טרם טופל.

<נדב שפר:>
לא נכון.

<אייל זליכה:>
הנושא כרגע נמצא בסיטואציה בה קיבלנו אישור ממשרד הבריאות לרכוש מתכלים.

<היו"ר חיים כץ:>
הבנו. 

<נדב שפר:>
הם קיבלו אישור – לא הנוכחים כאן אבל חברה כללית, הנדסה רפואית, שהיא חברת ההנדסה הרפואית של כללית – להשתמש במתכלים לא הזולים ביותר.

<היו"ר חיים כץ:>
למה לא הזולים ביותר?

<אייל זליכה:>
שעלותם 400 שקלים.

<נדב שפר:>
מפני שגם המחלקה הטכנית או הגוף הטכני שלהם לא יכול היה להוכיח שהמתכלים הזולים ביותר באמת נותנים את התוצאה האבחונית הרפואית הנדרשת. הם קיבלו אישור  למתכלים, נקרא לזה, שלב ביניים.

<היו"ר חיים כץ:>
למה?

<נדב שפר:>
משום שעל אלה יכולים היו להוכיח . הם לא מקוריים  אבל הם הרבה יותר זולים, כ-400 שקלים אם אני לא טועה.

<היו"ר חיים כץ:>
מה התפקיד של המעברים האלה?

<נדב שפר:>
אלה אלקטרודות שצריכות לשקף נכונה את הפעילות החשמלית של הלב. מדבקות.  אם המדבקות האלה לא תעברנה כהלכה את הפעילות, התוצאה הרפואית שאתה תראה או תבצע לפיה את הטיפול, לא תהיה נכונה.

<היו"ר חיים כץ:>
מאיפה אתה יודע?

<נדב שפר:>
אני אתן לך דוגמה פשוטה. נניח שהאלקטרודה לא מודבקת היטב.

<היו"ר חיים כץ:>
אם היא לא מודבקת היטב, זה יכול להיות  גם במקרה של המדבקה של היצרן.

<נדב שפר:>
בוודאי, אבל כאן היא לא תהיה מודבקת היטב משום שרק  משום שהדבק לא טוב.

<היו"ר חיים כץ:>
אתה יודע מה התפקיד של השרשרת בשעון? לא להראות את השעה. המדבקות האלה, הן יראו גם אם אתה תלחץ עם היד. אם אפשר לקנות אותן בעשרים שקלים, שיקנו אותן בעשרים שקלים ולא במאה שקלים.

<נדב שפר:>
לא. לא רק בגלל ההצמדה אלא גם בגלל החומרים המצויים בתוך האלקטרודה. אני חושש שבמקרה הזה אדוני היושב ראש זה לא עד כדי כך.

<היו"ר חיים כץ:>
זאת אלקטרודה?

<נדב שפר:>
כן. זה סוג של אלקטרודה בתוך מדבקה.

<היו"ר חיים כץ:>
רוני, זאת אלקטרודה או טרמו-קאפל?

<רוני גמזו:>
זה  סוג של אלקטרודה.

<היו"ר חיים כץ:>
מה זה אלקטרודה?

<רוני גמזו:>
חיישן.

<היו"ר חיים כץ:>
מה התפקיד שלה חוץ מלהעביר את הנתונים?

<רוני גמזו:>
זה חיישן. זה איזשהו סוג של חיישן. אני לא מכיר את הטכנולוגיה עד הסוף, אבל שוב, זה חצי דמגוגיה כי אם משהו לא היה תקין ואם חשבתם שהתגובה  לא טובה, למה לא פניתם אלי? מה אתה מעלה את זה כאן ככה? כל הזמן אתם בקשר אתי.

<היו"ר חיים כץ:>
למה אתה מתרגז?

<רוני גמזו:>
כי זה קשקוש דמגוגי. כי אני נמצא אתם כל הזמן בקשר.

<היו"ר חיים כץ:>
כמה שנים אתה בתפקיד?

<רוני גמזו:>
עדיין הרגש קיים.

<היו"ר חיים כץ:>
כמה זמן אתה בתפקיד?

<רוני גמזו:>
ארבע שנים.

<היו"ר חיים כץ:>
ארבע שנים לא התרגזת. עכשיו אתה מתרגז? 

<זיו רוזנבוים:>
אפשר לענות?

<היו"ר חיים כץ:>
כן. מה התפקיד של המדבקה הזאת?

<זיו רוזנבוים:>
המדבקה הזאת מוליכה זרם חשמלי.

<היו"ר חיים כץ:>
זה הכול.

<זיו רוזנבוים:>
נכון.

<היו"ר חיים כץ:>
מוליכה זרם חשמלי. היא יכולה להיות זולה  וכמה שיותר זולה, זה כמו השרשרת של השעון.

<זיו רוזנבוים:>
אני רוצה להדגיש שקיבלנו פתרון מסוים למקרה הנקודתי אבל יש אלפי מקרים והמשמעות של הדבר הזה היא עלייה משמעותית בהוצאה הלאומית לבריאות. הוועדה צריכה להיות מודעת לכך.

<היו"ר חיים כץ:>
אני רוצה שתבין. גם כאשר התקנות יצאו מכאן, שום דבר לא יהיה מושלם. גם כאשר הילד שלך מביא הביתה ציון 95, אתה יוצא מרוצה. אתה לא מכה אותו ושואל אותו למה לא  מאה. גם 95, אם הוא השקיע ורצה, זה בסדר. 
<זיו רוזנבוים:>
ובלבד שהמשמעויות לא תהיינה גזרות שהציבור לא יוכל לעמוד בהן.

<היו"ר חיים כץ:>
הציבור יכול לעמוד בכל. הבן אדם יכול לעמוד בכל. לצערי. אם יעלה לו עוד עשרים שקלים או עוד ארבעים שקלים, אם זה נמדד בכסף, הוא יעמוד בזה. אם זה היה פוגע בבריאות – כמו שנאמר, שאנחנו הורגים את האוסטרלים – זה משהו אחר. היית אומר לי שאנחנו הורגים את האשכנזים, זה בסדר. אני לא רוצה חלילה לומר משהו אחר. אם היית אומר לי שמתן השירותים הרפואיים נפגע, זה משהו אחר. אם אנחנו מדברים על כסף, נקרא את התקנות, נראה, נשמע ונסיים אותן. אני לא לחוץ.

<מאור אביגל:>
אני יחד עם אגודת טכנאי השיניים. רציתי לגעת בנקודה אחת חשובה והיא לא פחות חשובה.

<היו"ר חיים כץ:>
אנחנו נגיע אליה עת נקרא את התקנות.

<מאור אביגל:>
לפני שנגיע לתקנות. זאת נקודה שהיא לא פחות חשובה וזה ההיבט הצרכני. אנחנו רצים לזרז את התהליכים אבל לפעמים החיפזון הוא מן השטן כי יש כאן פריט שהוא מאוד פרטני לבן אדם כמו כתר או תותבת. ברמת השירותים, אם יש תקלה, אם משהו לא מתאים, הגוון לא מתאים, דברים שהם טכניים מאוד, למי הוא יפנה? הוא ילך למדינה מוכרת או לא מוכרת? להולנד? לארצות הברית? בכל מקום שמייצרים את הכתר.

<היו"ר חיים כץ:>
יש לי אליך שאלה. בוא נתחיל ללמוד קצת את המקצוע שלך. אתה קודח לי בעצם, שם לי את הדיבל.

<מאור אביגל:>
אני לא טכנאי שיניים.

<היו"ר חיים כץ:>
הרופא שלך. שם לי את הדיבל ושם לי את הבורג ועליו את השן. כמה זה עולה? 

<מאור אביגל:>
כמה זה עולה לצרכן?

<היו"ר חיים כץ:>
כמה זה עולה לו?

<מאור אביגל:>
לרופא?

<היו"ר חיים כץ:>
כן.

<מאור אביגל:>
לרופא זה עולה בין 150 ל-400 שקלים.

<היו"ר חיים כץ:>
זה עולה לו דולר וחצי. שמעת?  הבורג והדיבל עולה לו דולר וחצי. מאיפה אני יודע? נשבר לי בורג כזה, באתי לרופא ואמרתי שצריך לעשות חדש, אבל הוא אמר שזה עולה דולר וחצי וזה לא מסין כי אם זה יהיה מסין, המחיר יהיה עשרה סנט.

<מאור אביגל:>
בזה בדיוק אנחנו רוצים לגעת, וזה הנושא השני שהוא מעבר לרמת השירות. אנחנו מדברים כאן על צרכן שבסופו של דבר הוא ירדוף אחרי עצמו כי אפשרנו כאן להביא מבחוץ ולא יהיה מי שיטפל ויתקן לו את הדברים הקטנים. כאשר אנחנו בוחנים יבוא מחוץ לארץ,  המטרה הגדולה היא להוזיל את המחירים לצרכן.

<היו"ר חיים כץ:>
צריך ללכת לרופא שיניים ולדבר אתם, כמו שעשו בביטוח חינם לילדים.

<מאור אביגל:>
אלה הנקודות שרציתי להתייחס אליהן.

<היו"ר חיים כץ:>
תודה. דוקטור אידלמן, קודם כל אני רוצה לברך אותך בשם ועדת העבודה, הרווחה והבריאות.

<לאוניד אידלמן:>
תודה רבה.

<היו"ר חיים כץ:>
על בחירתך מחדש לתפקיד יושב ראש ההסתדרות הרפואית. אחרי ההפגנה הגדולה והשביתה הגדולה, חשבתי שיכרתו לך את הראש.

<לאוניד אידלמן:>
גם אני חשבתי כך.

<היו"ר חיים כץ:>
אני רואה שהראש שלך בנוי על יסודות טובים והצוואר חזק. כנראה אתה משתמש במכשירים תקניים טובים. תגיד את מה שיש לך להגיד.

<לאוניד אידלמן:>
תודה רבה על הברכות. אני שמח להיות כאן בוועדה.

<היו"ר חיים כץ:>
אם אתה שמח, נזמין אותך יותר.

<לאוניד אידלמן:>
אני מקבל הזמנות וכמו שכבוד היושב ראש יודע, אני  בדרך כלל מתייצב.
מדובר בחוק שאני חושב שהוא אחד החוקים החשובים, בעל השלכה גדולה מאוד על טיפול בחולים. אני השתתפתי בכל הדיונים של תת הוועדה. רק עכשיו ראיתי את התקנות, את הטיוטה החדשה שאני מבין שנשלחה אתמול בשעה 3:00. עדיין אני חושב שהוועדה לא יכולה בשלב זה – או אני מבקש את הוועדה –  לאשר את התקנות האלה. יש עוד לעשות הרבה עבודה. למרות שעבר זמן, עדיין יש לי חשש גדול שהתקנות לא מאפשרות לרופא בשטח להתחיל לטפל בחולים לא חשש והסכנה הגדולה היא שהרופא לא ישתמש בציוד הקיים כדי להציל חיים של אנשים כי הוא יפחד כי התקנות האלה מטילות עליו אחריות מעל ומעבר.

<היו"ר חיים כץ:>
אין לכם שיפוי רפואי?

<לאוניד אידלמן:>
יש לנו ביטוח.

<זיו רוזנבוים:>
לא כנגד עבירה פלילית.

<לאוניד אידלמן:>
בהחלט יש לנו ביטוח. זאת הסיבה שאתמול הייתי בכנסת זמן רב, לנושא הזה. כמו שכבודו יודע, זאת אחת הבעיות שהיו לרופאים בבית החולים הדסה. לפעמים יש גם לקונות אבל בדרך כלל לרופאים יש ביטוח אלא שהביטוח הזה הוא לא הכול. הדבר המדאיג ביותר רופא זה שהוא יגרום נזק לחולה וכאן אומרים לו שלא יעשה. כבודו הזכיר  דברי תורה.

<היו"ר חיים כץ:>
זה נהנה וזה לא חסר.

<לאוניד אידלמן:>
התקנות האלה מפנות למצוות אל תעשה. שב ואל תעשה. את זה אומרות התקנות האלה לרופא וזאת הסכנה הגדולה כי רופא חייב כאן שיהיה לו עורך דין צמוד ושגם יהיה צמוד אליו איש ציוד רפואי ורכש שיסביר לו.

<היו"ר חיים כץ:>
אתה יודע כמה עורכי דין מסיימים בשנה את הלימודים? בערך אלפיים. תהיה להם עבודה.

<לאוניד אידלמן:>
יכול להיות. נכון לעכשיו לא נעשה רישום של ציוד קיים, כולל ציוד שקיים כבר זמן רב, כול מה שמקובל ונהוג לעשות יום יום, והרופא לא יודע. איך הוא יכול לדעת לפני שהוא משתמש? בניתוח אחד לעתים רופא משתמש במאות פריטים – בסך הכול רופאים משתמשים באלפי פריטים – איך הוא יכול לדעת שכאן זה עבר רישום, כאן זה מקובל במדינה מוכרת כמו שכתוב? אין לו שום יכולת לעשות את זה. 

לכן אני מבקש לתת זמן כדי שאנשים שהשקיעו הרבה מאמץ בטכנולוגיות כמו דוקטור זיו רוזנבוים ואנחנו נשב עם משרד הבריאות ונדון על כל מילה בתקנות האלה, כי כל מילה יכולה להרוג כי רופא יפחד ולא ישתמש במוצר.  אני מבקש זאת כי אני יודע שאם נפחיד את הרופאים, הם לא ישתמשו וחבל. חבל מאוד כי לא ניתן טיפול נכון בזמן נכון. אפשר לעשות מהחוק הזה משהו שיעזור ולא יקשה על הרופאים.

<היו"ר חיים כץ:>
היה חבר כנסת בשם אריה אלדד שבמקרה הוא היה רופא.

<לאוניד אידלמן:>
בוודאי. אני אפילו עבדתי אתו יחד.

<היו"ר חיים כץ:>
הוא היה רופא טוב?

<לאוניד אידלמן:>
הוא היה רופא טוב מאוד.

<היו"ר חיים כץ:>
זה שהוא שהיה קצין רפואה ראשי?

<לאוניד אידלמן:>
כן. הוא היה קצין רפואה ראשי.

<היו"ר חיים כץ:>
הוא עמד בראש  ועדת המשנה.

<לאוניד אידלמן:>
הוא זה שאתה מינית אותו לעמוד בראש ועדת המשנה.

<היו"ר חיים כץ:>
כן. הוא רופא.

<לאוניד אידלמן:>
הוא רופא.

<היו"ר חיים כץ:>
אתה יודע כמה ישיבות הוא קיים?

<לאוניד אידלמן:>
אני ישבתי בישיבות האלה.

<היו"ר חיים כץ:>
אתה יודע כמה פעמים הוא עמד בישיבות?

<לאוניד אידלמן:>
החוק עבר. עכשיו אנחנו מדברים על התקנות. הוא לא עבר על התקנות.

<רוני גמזו:>
הוא עבר עם האחריות הפלילית. גם פרופסור אלדד עמד על כך שצריכה להיות אחריות פלילית.
<לאוניד אידלמן:>
ואנחנו נלחמנו בזה והצלחנו חלקית. זאת אחריות מוגבלת.

<היו"ר חיים כץ:>
אנחנו ניעתר לבקשתך ולא נאשר את התקנות היום.

<לאוניד אידלמן:>
תודה רבה.

<היו"ר חיים כץ:>
לא נאשר אותן היום. 

בימים הקרובים – יכול להיות בשבוע הבא או בעוד שבועיים – ניכנס לדיון על התקנות במטרה לסיים את התקנות ולממש את החוק בו השקיעו הרבה מאוד זמן.

תודה רבה. הישיבה נעולה.

<הישיבה ננעלה בשעה 11:00.>
